钦定古今图书集成/理学汇编/文学典/第116卷 > 周如埙〈陈籥〉
## 钦定古今图书集成/理学汇编/文学典/第116卷 > 周如埙〈陈籥〉

按《列朝诗集》，如埙字所谐，莆隐士也。足迹不出户庭，
苦吟不辍，未尝与显者游，人罕识其面。又有陈籥字
德音者，亦闽隐士。徐兴公与其孙鸿游，得其遗稿。如
埙诗，有“风生极浦潮常白，霜冷空林草变衰。万里寒
山横积雪，半汀衰草隐斜阳。百花潭上鱼竿在，五柳
门前鹤径荒。因嫌城市非吾土，却傍渔家作比邻。墙
压花枝妨客过，泥深苔径唤人扶。”籥诗有“山深僧饷
早，天远鹤归慵。”“日影沉秋碧，松声响暮山。归心秋转
切，远梦老难成。窗寒叶落后，竹响雨来时。久客依人
懒，虚名到老休。行装冲片雨，归梦落千山。栖乌惊夜
火，归雁过东楼。”兴公采入《诗话》中，皆可诵也。